Axa yalon Jesús bay eb is cuywom axca tiꞌ:
Ayin chin is txꞌox jun acaw uva.
Axa jun winak chi ilwi uva tuꞌ,
a in Mam chi txꞌoxtek.
Ta ay an kꞌablak cꞌam chi satni,
aꞌ ayoc yion elok.
Ta ay an kꞌablak watxꞌ satni,
aꞌ ayoc yion el is takinal,
yet watxꞌ chi texacꞌal satni.
Axca chi yut watxꞌnen el nak an tuꞌ,
caytuꞌ chi yut watxꞌnen el in Mam eb chi ayji oc win.
Ayex tiꞌ,
toxa max watxꞌji oc e nabal yuj juntzan cuybanilej albilcan ayex wuj tiꞌ.
Ayjanekcꞌal oc win.
Ayinxa ok in ayjokcꞌal ecꞌ e yin.
Axca junok kꞌab an chi el yin is txutxal,
cꞌamxa chi jeꞌ satni,
cay cꞌapax tuꞌ che yunej,
ta cꞌam chex ayjicꞌal ecꞌ win.
Ayin tiꞌ,
axca txutxal uva,
cayin tuꞌ.
Ayexxa xin,
axca kꞌablak ex.
A mac aycꞌal oc win,
ayin cꞌapax oc yin,
a jun tuꞌ xiwil tzet watxꞌ chi txecloj el yin axca junok teꞌ xiwil sat chi yakꞌaꞌ.
Ta cꞌam in oc e yin,
cꞌam jabok tzet chi jeꞌ e yuj e txꞌoklil.
A pax eb cꞌam chi ayjicꞌal ecꞌ win xin,
lajan ok yun yeloc eb axca junok kꞌabej chi ilay el yin is txutxal;
chi takajok,
chi lajwi tuꞌ,
chi wajlay ajok,
cax chi tzꞌaꞌi.
Ta chex ayjicꞌal ecꞌ win,
cax aycꞌal oc e cꞌul yin in kꞌanej,
kꞌanek tzet chi yochej e cꞌul,
cax ok akꞌlay ayex.
Ta xiwil tzet watxꞌ chi txecloj el e yin,
cayton tuꞌ ok e yut e txꞌoxkꞌabnen elok tol miman yelapnok in Mam.
Cay cꞌapax tuꞌ ok e yut e txꞌoxkꞌabnen elok tol in cuywom ex.
Axca chin yut camcꞌulnen co Mam Dios,
caytuꞌ chex wut in camcꞌulnen cꞌapaxok.
Yuj tuꞌ xan ayjanekcꞌal ecꞌ yin in camcꞌulal tiꞌ.
Ta che yikej in chekbanil,
ok ex ayjokcꞌal ecꞌ yin in camcꞌulal tiꞌ,
yujtol caytuꞌ wakꞌon yetok in Mam;
chi wikej is chekbanil,
yuj tuꞌ xan ayincꞌal ecꞌ yin is camcꞌulal.
Chi walcan juntzan tiꞌ ayex,
yet watxꞌ axcaokab in tzaloji,
cayokab tuꞌ e tzaloj cꞌapaxok,
cax chi tzꞌaknajxacꞌal el e tzalojcꞌulal.
A tinaniꞌ,
ay jun in chekbanil ok wakꞌcan ayex,
tol che camcꞌulnelej e ba axca chex wut in camcꞌulneni.
Ta ay junok mac chi yakꞌ ba cam yuj junok yamigo,
cꞌam junokxa mac ecꞌban is camcꞌulal yintak jun mactxel tuꞌ.
Ta che yikej in chekbanil,
wamigo ex toni.
A tinaniꞌ,
chi wal ayex tol manxa mosejalok e yayji ayin,
yujtol a junok mosejal,
man yojtakok tzet chi yun is patrón.
Palta a tinaniꞌ,
wamigo ex,
yujtol masanilcꞌal tzet max yal in Mam ayin,
maxcꞌal walil ayex.
Mayexnak max quin e siqꞌuilok,
palta tol ayin max ex in siqꞌuilok.
Max waon oc e yopiso yin e yunencꞌal wochwan,
xan a tzet che yun tuꞌ chi ayjicꞌal ecꞌ yin tojbalkꞌinal.
Yuj tuꞌ xan jantakcꞌal tzet ok e kꞌan bay co Mam Dios ok yakꞌ ayex yujtol wet ex.
A ton jun chekbanil tiꞌ chi wakꞌcan ayex,
tol che camcꞌulnelej e ba.